กรมประมง ชู ความสำเร็จพาเยี่ยมศูนย์ PIPO เสริมศักยภาพชาวประมงในช่วง 2 ปี จำนวนผู้ฝ่าฝืนกฎหมายลดลง
นายบัญชา สุขแก้ว รองอธิบดีกรมประมง เปิดเผยว่า ระยะเวลา 2 ปีที่ผ่านมา (ปีงบประมาณพ.ศ. 2563 – 2564) ที่กรมประมงได้จัดกิจกรรม“พาไต๋เยี่ยมศูนย์ PIPO” โดยให้เจ้าหน้าที่ประจำศูนย์ควบคุมการแจ้งเรือเข้าออก (PIPO) ทั้ง 30 แห่งที่อยู่ใน 22 จังหวัดชายทะเล เชิญผู้ควบคุมเรือประมงพาณิชย์ (ไต๋เรือ) มาที่ศูนย์ควบคุมการแจ้งเรือเข้าออก (PIPO) เพื่อให้ความรู้ ในด้านข้อกฎหมาย ระเบียบ ปฏิบัติต่างๆ ที่เกี่ยวข้อง พิกัดพื้นที่การทำประมง ข้อมูลพื้นฐานของศูนย์ PIPO และแนวทางการปฏิบัติเมื่อเกิดเหตุฉุกเฉิน โดยมีการแบ่งการดำเนินการออกเป็น 2 ระยะคือ ระยะที่ 1 เป็นการเชิญผู้ควบคุมเรือประมงพาณิชย์ (ไต๋เรือ) มาที่ศูนย์ PIPO เพื่อให้ความรู้ ในด้านข้อกฎหมายต่างๆ ที่เกี่ยวข้อง ทั้งในเรื่อง การแจ้งเรือเข้าออก การจัดทำสมุดบันทึกทำการประมง ระบบติดตามเรือ พื้นที่ห้ามทำการประมง ระยะที่ 2 เจ้าหน้าที่ศูนย์ PIPO ได้ลงพื้นที่เพื่อดำเนินกิจกรรมตามสถานที่ต่างๆ ตามความเหมาะสม เช่น ท่าเทียบเรือ แพปลา เป็นต้น เพื่อให้พี่น้องชาวประมง ผู้ควบคุมเรือ ได้รับความรู้อย่างทั่วถึงและต้องดำเนินการภายใต้มาตรการป้องกันการแพร่ระบาดของโควิด -19ผลการดำเนินกิจกรรม “พาไต๋เยี่ยมศูนย์” จนถึงปัจจุบัน  ปรากฏว่า มีชาวประมงและผู้ควบคุมเรือประมง (ไต๋เรือ) เข้าร่วมกิจกรรมแล้วทั้งสิ้น 6,826 ราย เจ้าหน้าที่และพี่น้องชาวประมงมีความใกล้ชิดและสัมพันธภาพอันดียิ่งขึ้น และที่สำคัญ นับตั้งแต่เริ่มกิจกรรมดังกล่าวมาพบว่า คดีการทำประมงผิดกฎหมาย ภายใต้การกำกับดูแลของศูนย์ PIPO โดยเปรียบเทียบ จากเมื่อเริ่มกิจกรรมปี 2562 มีผลการกระทำผิดฝ่าฝืนกฎหมายลดลงอย่างมาก สามารถอนุมานได้ว่าชาวประมงมีความรู้ความเข้าใจในการทำการประมงที่ถูกกฎหมายเพิ่มมากขึ้น เป็นไปตามนโยบาย 3 ป. ป้อง ปราม ปราบ ของรัฐมนตรีว่าการกระทรวงเกษตรและสหกรณ์ ที่เน้นย้ำในการป้องกันการกระทำผิด ซึ่งจะเป็นการช่วยให้พี่น้องชาวประมงสามารถประกอบอาชีพได้อย่างมั่นคง